CELEX: 32020D2187
Language: ro
Date: 2020-12-22 00:00:00
Title: Decizia (UE) 2020/2187 a Consiliului din 22 decembrie 2020 privind poziția care urmează să fie adoptată în numele Uniunii Europene în cadrul comitetului director regional al Comunității transporturilor în ceea ce privește adoptarea bugetului Comunității transporturilor pentru anul 2021

23.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 435/73
               
            
         DECIZIA (UE) 2020/2187 A CONSILIULUI
         din 22 decembrie 2020
         privind poziția care urmează să fie adoptată în numele Uniunii Europene în cadrul comitetului director regional al Comunității transporturilor în ceea ce privește adoptarea bugetului Comunității transporturilor pentru anul 2021
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 și articolul 100 alineatul (2), coroborate cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Tratatul de instituire a Comunității transporturilor (TCT) a fost semnat de Uniune în conformitate cu Decizia (UE) 2017/1937 a Consiliului (1). La 4 martie 2019, el a fost aprobat de Uniune prin Decizia (UE) 2019/392 a Consiliului (2). TCT a intrat în vigoare la 1 mai 2019.
                  
               
                     (2)
                  
                  
                     În temeiul articolului 35 din TCT, comitetul director regional al Comunității transporturilor (denumit în continuare „comitetul director”) adoptă bugetul Comunității transporturilor în fiecare an. Articolul 35 din TCT împuternicește, de asemenea, comitetul director să adopte decizii de stabilire a procedurii pentru execuția bugetului.
                  
               
                     (3)
                  
                  
                     Comitetul director urmează să adopte o decizie privind bugetul Comunității transporturilor pentru anul 2021 în cadrul reuniunii sale din decembrie 2020 sau, în cazul în care punctul de pe ordinea de zi nu este discutat cu ocazia reuniunii respective, în cadrul următoarei reuniuni.
                  
               
                     (4)
                  
                  
                     Bugetul propus al Comunității transporturilor pentru anul 2021 este necesar pentru buna funcționare a organismelor Comunității transporturilor. El acoperă costurile cu resursele umane, deplasările, echipamentele și programele informatice, precum și cheltuieli operaționale precum studiile, asistența tehnică și organizarea de conferințe și reuniuni.
                  
               
                     (5)
                  
                  
                     Este oportun să se stabilească poziția care urmează să fie adoptată în numele Uniunii în cadrul comitetului director, deoarece o astfel de decizie este necesară pentru funcționarea Secretariatului permanent al Comunității transporturilor și va produce efecte juridice pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul comitetului director regional al Comunității transporturilor în ceea ce privește bugetul Comunității transporturilor pentru anul 2021 se bazează pe proiectul de decizie a comitetului director (3).
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 22 decembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor (JO L 278, 27.10.2017, p. 1).
         
            (2)  Decizia (UE) 2019/392 a Consiliului din 4 martie 2019 privind încheierea, în numele Uniunii Europene, a Tratatului de instituire a Comunității transporturilor (JO L 71, 13.3.2019, p. 1).
         
            (3)  A se vedea documentul ST 11356/20 la adresa http://register.consilium.europa.eu.